open-index/open-wikipedia-markdown huggingface dataset:
Poedit

**Poedit** is ien fan de programma's dy't brûkt wurde om oersettingen te meitsjen foar oare programma's. It kin triemmen bewurkje mei de .po/.pot-ekstinsje fan GNU gettext. De oarspronklike ferzje fan Poedit is út 2001.

## Oersetting nei it Frysk
Der is in begjin makke mei it oersetten fan de teksten nei it Frysk.

## Fryske staveringshifker
De staveringshifker kin wurdlisten fan Hunspell/Myspell, Aspell of beide tagelyk tapasse, ôfhinklik fan wat ynboud is yn it subprogramma Enchant.

## Sjoch ek
* List fan Frysktalige kompjûterprogramma's

## Keppelings om utens
* Oersetting fan Poedit sels meitsje
Taylor Atelian

**Taylor Atelian** (folút: **Taylor Marie Atelian**; Santa Barbara (Kalifornje), 27 maart 1995) is in Amerikaansk aktrise, dûnseresse en sjongster fan etnysk Armeensk komôf. Hja is al aktyf as aktrise sûnt 2001, en is benammen bekend wurden troch har rol yn 'e komeedzjerige *According to Jim*, wêryn't se de âldste dochter fan it personaazje fan Jim Belushi spile.

## Libben en karriêre
Atelian waard yn 1995 berne yn Santa Barbara, yn 'e steat Kalifornje. Fan jongs ôf oan wie se al aktyf as aktrise, en mei seis jier waard se yn 2001 cast yn 'e rol fan Ruby, de âldste dochter fan Jim Belushi en Courtney Thorne-Smith yn 'e tillefyzjekomeedzjesearje *According to Jim*. Dêryn ferskynde se yn 'e regel tegearre mei Billi Bruno, dy't de har jongere suske Gracie spile.

Foar har rol yn *According to Jim*, dy't Atelian ferfolle oant de ein fan 'e searje yn 2009 (doe't se fjirtjin jier wie), waard se fiif kear nominearre foar de *[[Young Artist Award]]* yn 'e kategory bêste optreden yn in tillefyzjesearje, te witten yn 2002, 2003, 2004, 2005 en 2006. Mei har *According to Jim*-kollega's Jim Belushi, Larry Joe Campbell en Billi Bruno wurke Atelian mei oan in reklamespotsje foar de *[[V-chip]]* (in stikje tillefyzjetechnology dat yn Amearika in protte brûkt wurdt troch âldelju om programma's te blokkearjen dy't se foar har bern net gaadlik achtsje). Fierders spile Atelian ek yn in pear tillefyzjefilms, wêrûnder *Mother Goose Parade*, út 2008. 

Behalven as aktrise is Atelian ek wurksum as dûnseresse, mei't se in oplieding yn tapdûnsjen, ballet en jazzballet folge hat oan 'e *Rudenko School of Dance*. Hja hat meispile yn ferskate toanielfoarstellings, wêrûnder *Alice in Wonderland* en *Pinocchio*, en teffens hie se in rol yn 'e operette *Babes in Toyland*. Op 't heden is Atelian lid fan 'e fammeband Pink-E-Swear, wêrmei't se oan in popalbum wurket. Teffens is se sûnt 2013 as sjuerylid belutsen by de Amerikaanske berneskientmewedstryd *Toddlers and Tiaras*.

## Keppelings om utens
*  Folsleine filmografy fan Taylor Atelian yn 'e ''Internet Movie Database'' (IMDb)
Patricia Kara

**Patricia Kara** (wiere namme: **Panagiota Karamouzis**, Gryksk: Παναγιώτα Καραμούζη; Chicago, 5 febrewaris 1972) is in Amerikaansk model, aktrise en presintatrise fan Gryksk etnysk komôf. 

## Libben en karriêre
Kara waard yn 1972 berne yn Chicago, yn 'e steat Illinois, dêr't se ek opgroeide. Letter ferfear hja foar har wurk earst nei Miami, doe nei New York en úteinlik nei Los Angeles, dêr't hja noch wennet. As model hat Kara posearre foar fotorapportaazjes yn tydskriften lykas *[[Maxim (tydskrift)|Maxim]]*, *[[Forbes (tydskrift)|Forbes]]*, *[[Sports Illustrated]]*, *[[Cosmopolitan (tydskrift)|Cosmopolitan]]*, *[[Glamour (tydskrift)|Glamour]]*, *[[Redbook]]*, *Bride*, *Day Spa* en oaren, wêrûnder ek ferskate fitnessblêden.

Fierders hat se as model meiwurke oan printe advertinsjes foar û.m. AT&T, FedEx, Venus Swimwear, The Walt Disney Company, Mitshubishi Motors, Lexus, Reebok en Snickers. Ek wie Kara op 'e tillefyzje te sjen yn reklamespotsjes foar û.m. Coors Light, Old Navy, Bally Total Fitness, Kohl's en Ericsson. Yn 2005 waard se útkeazen om ien fan 'e modellen te wêzen dy't de kofferkes mei jild fêsthâlde yn 'e populêre Amerikaanske kwis *Deal or No Deal*, op 'e stjoerder NBC. Dêrby hie hja kofferke nûmer 9 yn 'e hannen. Yn 'e mande mei har *Deal or No Deal*-kollega's Leyla Milani en Marisa Petroro die Kara mei oan in ôflevering fan 'e kwis *Catch 21* foar bekende Amerikanen, wêrby't se $2.500 foar it goede doel byinoar brochten.

Njonken har modellekarriêre hat Kara ek geregeldwei as presintatrise aktyf west, û.m. by it ferslach fan 'e útrikking fan 'e *[[Golden Globe]]s* en ferskate oare galagelegenheden, en as fideojockey ûnder de *[[spring break]]* (foarjiersfakânsje) yn Lake Havasu en Panama City Beach. Fierders wie Kara as aktrise te sjen yn gastrollen yn ferskate tillefyzjesearjes, wêrûnder *Las Vegas*, *All of Us*, *Passions* en *Beverly Hills, 90210*.

## Keppelings om utens
*  Offisjele webside fan Patricia Kara
*  Folsleine filmografy fan Patricia Kara yn 'e ''Internet Movie Database'' (IMDb)
SquirrelMail

**SquirrelMail** is in profesjoneel tsjinner-programma foar e-mail, mei webmail-mooglikheid foar brûkers dy't oer it ynternet oanmelde. De oarspronklike ferzje datearret fan 1999.

## Oersetting nei it Frysk
De triemmen mei de Fryske oersettingen foar de webmailynterfaasje wurde apart oanbean op de webstee.

## Fryske staveringshifker
De staveringshifker wurdt levere troch Aspell.

## Sjoch ek
* List fan Frysktalige kompjûterprogramma's
Peter Timofeeff

**Peter Timofeeff** (folút: **Jan-Pieter Timofeeff**; De Haach, 29 maart 1950) is in Nederlânsk meteorolooch fan mingd Nederlânsk-Russysk etnysk komôf, dy't oarspronklik bekendheid krige as waarman by de NOS. Behalven op 'e tillefyzje is er ek aktyf as ûndernimmer, bestjoerder en gemeenteriedslid foar in lokale partij.

## Libben en karriêre
### Komôf
Timofeeff waard yn 1950 berne yn De Haach as de soan fan in Russyske heit en in Nederlânske mem. Syn efternamme fan syn famylje waard oarspronklik stavere as "Timofejev". Syn oerpake soe in kosak west hawwe. Syn pake (1892-1962) wie ûnder de Earste Wrâldoarloch as sjauffeur yn 'e tsjinst fan it Russyske Keizerlik Gesantskip yn De Haach, en koe nei de Russyske Revolúsje fan 1917 net mear werom nei syn heitelân.

### Karriêre
Nei't er in HTS-jûnsoplieding wege- en wetterbou ôfrûne hie, fûn Timofeeff wurk by it KNMI yn De Bilt, dêr't er oplaat waard ta meteorolooch. Om 1990 hinne krige er bekendheid as waarman yn it NOS Sjoernaal, en letter fersoarge er yn it Feriene Keninkryk in pear jier lang de oplieding fan waarlju foar *[[The Weather Channel]]*. Nei't er yn 1997 weromkeard wie yn Nederlân wied er jierrenlang yn 'e tsjinst by RTL, dêr't er û.m. op RTL 5 it waarbulletên fersoarge yn it programma *Weer en Verkeer*. 

Yn 2003 wurke Timofeeff as saakkundige op it mêd fan wetter, miljeu en ferkear mei oan 'e Postbus 51-kampanje *Nederland Leeft met Water*. Dêrnjonken wied er gauris yn in ferskaat oan telefyzjeprogramma's te sjen, wêrûnder ek as panellid yn amusemintsprogramma's. Fanôf oktober 2013 liedt Timofeeff nije waarlju op by RTL.

### Oare beuzichheden
Njonken syn tillefyzjewurk is Timofeeff ek aktyf yn 'e lokale polityk, as gemeenteriedslid foar de lokale partij SEYST.nu yn 'e gemeente Seist. Fierders sit er sûnt 1999 yn it bestjoer fan 'e Stifting Bysûndere Help foar Leukemy Pasjinten (BHVLP.nl), fanôf 2000 as foarsitter. Ek runt Timofeeff in eigen advysburo.

### Priveelibben
Timofeeff sleat yn 2006 syn twadde houlik troch yn Las Vegas mei Elisabeth Adrians te trouwen. Ut syn earste houlik hat er ferskate bern; syn jongste dochter Sylvia is ien fan 'e ynterviewden yn it boek fan Gean Ockels *Dit Boek Gaat Niet over Mijn Vader: Ervaringen van Dochters van Bekende Nederlanders*, dat yn 2014 publisearre waard. Peter Timofeeff waard yn 2004 en nochris op 12 septimber 2014 troffen troch in oerhaal.

## Keppelings om utens
*  Folsleine filmografy fan Peter Timofeeff yn 'e ''Internet Movie Database'' (IMDb)
Don Iwerks

**Don Iwerks** (útspr.: [dɔ:n 'aiwœrks], likernôch "dôn aiwurks"; folút: **Donald Iwerks**; 1929) is in Amerikaansk kameraman, technikus, útfiner en ûndernimmer fan Eastfrysk etnysk komôf. Hy wurke lange tiid foar The Walt Disney Company en ûntfong yn 1998 in *[[Oscar]]* foar syn bydragen oan 'e Amerikaanske filmyndustry. Hy is de soan fan Disney-animator Ub Iwerks en de heit fan dokumintêremakster Leslie Iwerks.

## Libben en karriêre
Iwerks is hikke en tein yn 'e steat Kalifornje, dêr't er yn 1929 berne waard as de soan fan 'e legindaryske Disney-animator Ub Iwerks, dy't tegearre mei Walt Disney û.m. ferantwurdlik wie foar de kreaasje fan it wrâldferneamde tekenfilmpersonaazje Mickey Mouse. Don Iwerks folge yn syn heite fuotleasten doe't er yn 1950 by de Walt Disney Company as technikus yn it masinewurkplak oan 'e slach gie.

Yn 1954 waard Iwerks oansteld as kameratechnikus op 'e set fan 'e film *20,000 Leagues under the Sea*, mei yn 'e haadrollen Kirk Douglas en Peter Lorre. De folgjende tritich jier wie hy de driuwende krêft efter de filmynnovaasjes fan 'e Walt Disney Company. Sa fûn er de earste 360º-filmtechniken út en de earste 360º-kamera, wylst er oant kop en earen behelle wie yn 'e earste *Circle-Vision 360*-film, *America the Beautiful*, út 1955. Teffens fûn Iwerks út hoe't *live*-aktearjen mei in animearre eftergrûn kombinearre wurde koe.

Nei hast 35 jier yn tsjinst fan Disney stien te hawwen, naam Iwerks yn 1985 ôfskie fan dy wurkjouwer om syn eigen bedriuw op te rjochtsjen, Iwerks Entertainment. Dêrmei waard er ien fan 'e liedende ûntwikkelder fan *[[special effects]]* en firtuële realiteitstechnology fan 'e wrâld. Yn 1998 waard Iwerks de *Gordon E. Sawyer Award* takend, in spesjale *[[Oscar]]* wêrmei't lju eare wurde dy't mei har technologyske bydragen de filmyndustry ear oandien hawwe.

In jier letter, yn 1999, wûn Iwerks Entertainment de *Oscar* yn de kategory foar wittenskiplike en technyske prestaasjes foar in spesifike ynnovaasje mei as namme it Iwerks 8/70 Linear Loop-projeksjesysteem. Yn 2009 waard Don Iwerks útroppen ta *Disney Legend*, in ûnderskieding foar Disney-wurknimmers dy't har ûnderskaat hawwe troch har "ferbyldingskrêft, talint en dreamen".

## Keppelings om utens
*  Folsleine filmografy fan Don Iwerks yn 'e ''Internet Movie Database'' (IMDb)
Mozilla Thunderbird

**Mozilla Thunderbird** is it e-mailprogramma fan Mozilla, dat yn 'e oarspronklike ferzje útkaam yn 2003. It brûkt diels deselde programmatriemmen as Firefox, en wannear't dy ek ynstallearre is, kin sa it totaalgebrûk fan ûnthâld ferlege wurde. Mei de Lightning-ekstinsje kin in kalinder/aginda tafoege wurde.

## Oersetting nei it Frysk
Mei de kommando-opsje '--UILocale fy' kin de Fryske oersetting opstart wurde, wannear't dy ynstallearre is.

## Fryske staveringshifker
De staveringshifker wurdt levere troch Hunspell/Myspell dy't op it systeem ynstallearre is (Fryske wurdlist hânmjittich tafoegje), of de 'Frysk Wurdboek'-tafoeging yn Thunderbird/Firefox sels.

## Sjoch ek
* Mozilla Firefox
* List fan Frysktalige kompjûterprogramma's

## Keppelings om utens
* Thússide fan de Fryske oersetting fan Firefox en Thunderbird
Aeroflot

**Aeroflot - Russian Airlines** (Russysk: *Аэрофло́т - Росси́йские авиали́нии*) is de nasjonale loftfeartmaatskippij fan Ruslân. It bedriuw makket diel út fan 'e loftfeartalliânsje SkyTeam en wie lange tiid de grutste loftfeartmaatskippij fan 'e wrâld. Aeroflot is foar it grutste part yn hannen fan 'e Russyske steat. De float bestiet 21 july 2015 út 162 fleanmasines mei in gemiddelde âldens fan 4,3 jier.
Aero Contractors (Nigearia)

**Aero Contractors**, meastentiids ôfkoarte ta **Aero**, is in Nigeriaanske loftfeartmaatskippij dy't fêstige is yn Lagos. Aero Contractors ferfiert benammen passazjiers nei 13 bestimmings yn Nigearia en Gana.

## Float
De float fan Aero Contractors bestiet 18 febrewaris 2015 út 16 fleanmasines mei in gemiddelde âldens fan 20,5 jier.
Wat Wurd It

**Wat Wurd It?** wie in mobyle app, dy't wurden oersette koe fan/nei it Frysk en Nederlânsk, de betsjutting opsykje, en noch wat aardige dingen dwaan. De Flash-ferzje kin noch sûnder ynstallaasje op it gewoane ynternet brûkt wurde.

Sûnt ein 2015 wurdt de app net mear oanbean. In oare app fan 'e Afûk, Praat mar Frysk, is trochgongen mei 'Wat Wurd It?' as in ûnderdiel deryn.

## Sjoch ek
* List fan Frysktalige kompjûterprogramma's

## Keppelings om utens
* Flash-ferzje fan Wat Wurd It?
Window Maker

**Window Maker** is in finsterbehearder foar X11, geskikt foar gebrûk oer netwurk-ferbiningen of op âldere kompjûters. Mar ek op nije kompjûters kin it stabiliteit en snelheid ferbetterje. De oarspronklike ferzje is fan 1997.

## Oersetting nei it Frysk
Foar Window Maker 0.95.6 en heger, is der yn 2015 in Fryske oersetting makke. Mei de kommando-opsje '--locale fy' kin de Fryske oersetting opstart wurde (wannear't dy ynstallearre is).

## Sjoch ek
* List fan Frysktalige kompjûterprogramma's
Soapsearje

In **soapsearje** (of koartwei **soap**) is in langrinnende en faak deistich (4 of 5 kear wyks) útstjoerde tillefyzjesearje wêryn't fan dei ta dei it libben fan in groep fiktive persoanen folge wurdt. De doelgroep foar sokke programma's bestiet foar it meastepart út froulju en oarspronklik waarden soapsearjes oerdeis útstjoerd, om't húsfroulju gjin fêste wurktiden hawwe.

## Namme
De namme "soapsearje" is ôflaat fan it Amerikaansk-Ingelske *soap opera*, in oantsjutting dy't ûntstien is om't de earste soapsearjes (*soap* is Ingelsk foar "sjippe") sponsorre waarden troch waskmiddelfabrikanten, lykas Procter & Gamble, Colgate-Palmolive en Unilever, en de programma's geregeldwei ûnderbrutsen waarden foar reklamespotsjes foar skjinmakprodukten. 

## Skaaimerken
Skaaimerken fan soapsearjes binne dat frijwol it hiele programma út dialogen tusken twa of mear akteurs yn in beheind tal dekôrs bestiet, wêrby't in protte gebrûk makke wurdt fan close-upbylden. It wol en wee fan 'e personaazjes wurdt dêrby útfergrutte, mei in protte swierrichheden op it persoanlike flak (lykas skiedings, bûtenechtlike relaasjes, sykten en selsmoard). Oare skaaimerken binne: tige foarsisbere ferhaallinen; it bestean fan in protte personaazjes dy't like wichtich binne sûnder dat er in echt haadpersonaazje is; it bestean fan in soad ferhaallinen njonkeninoar; it stereotype karakter fan 'e measte personaazjes; en it almar wer fierder gean fan it ferhaal mei nije ferwikkelings sûnder dat der ea in ein oan komt.

As der yngripende dingen foarfalle, lykas ûngemakken, dan wurdt it ûngemak sels net yn byld brocht (dêrfoar is it budget fan soapsearjes oer it algemien fierstente lyts), mar wol de gefolgen (minsken dy't ynpakt yn ferbân yn it sikehûs lizze). Itselde jildt foar slaanderij, de berte fan in poppe, ensfh. Ek as immen komt te ferstjerren, is útsoarte inkeld it praat oer it stjergefal en eventueel de begraffenis te sjen. Faak stjerre personaazjes net oan âlderdom of sykte, mar wurde se ûnder ûndúdlike omstannichheden wei, it leafst yn it bûtenlân, sadat akteurs dy't harsels út 'e searje skriuwe litte eventueel in pear jier letter har rântree meitsje kinne. 

## Untwikkeling
De ierste soapsearjes waarden yn 'e jierren tritich fan 'e tweintichste iuw yn 'e Feriene Steaten útstjoerd as harkspullen op 'e radio, en yn 'e jierren fjirtich kamen de earste soaps op 'e Amerikaanske tillefyzje. Fanôf de jierren santich waarden guon kwalitatyf bettere soapsearjes, lykas *Dallas*, *Dynasty* en *Falcon Crest* ek jûns útstjoerd. Yn 'e tachtiger jierren begûnen Amerikaanske tillefyzjemakkers soapeleminten te ynkorporearjes yn oarsoartige searjes, lykas de plysjesearje *Hill Street Blues* en de sikehûsrige *St. Elsewhere*. Yn 'e njoggentiger jierren ûntstiene der in protte soapsearjes dy't rjochte wiene op in jonger publyk, lykas *Beverly Hills, 90210*, *Melrose Place* en *Dawson's Creek*. Sûnt 2000 is it sjenre fan 'e jûnssoap refitalisearre mei searjes as *Desperate Housewives*, *Grey's Anatomy* en *Ugly Betty*. 

## Bekende soapsearjes
Reklame

**Reklame** (fan it Frânske *réclame*) is in foarm fan kommunikaasje mei as doel om potinsjele klanten oer te heljen ta de oanskaf fan beskate produkten of tsjinsten, om in beskaat bedriuw yn 'e bekendheid te bringen of om beskate ideeën út te dragen. In protte reklame is spesifyk bedoeld om 'e konsumpsje fan it oanpriizge guod te befoarderen troch it skeppen en fuortsterkjen fan in merkimago en merktrou. Reklame kin ek plakfine troch it sponsorjen fan saken dy't yn earste ynstânsje neat te krijen hawwe mei wat der promoate wurdt, lykas in sportploech.

Reklame is yn 'e regel kommersjeel bedoeld, behalven saneamde ideële reklame, wêrmei't goede doelen of idealen oanpriizge wurde. Reklame kin ûnder de oandacht brocht wurde mei advertinsjes yn printe media, troch reklamespotsjes op 'e radio en tillefyzje, troch posters op oanplakbuorden, mei *[[pop-up]]s* op it ynternet en op ferskate oare manearen. 

## Skiednis
De ierste reklame-uterings geane teminsten werom op 'e Romeinske Tiid, mei't der reklameboadskippen weromfûn binne yn 'e ruïnes fan 'e Súditaljaanske stêd Pompeï, dy't yn 79 n.Kr. ferwoastge en oerdutsen waard troch in lavastream by in útbarsting fan 'e fulkaan de Fesuvius. Lange tiid waarden reklame-uterings as fulgêr beskôge, hoewol't dat de measte keaplju der net fan wjerhold om der gebrûk fan te meitsjen. It earste reklameburo waard yn 1843 yn it Amerikaanske Philadelphia oprjochte troch Volney Palmer.

Yn Nederlân wie Anton Sinkel yn 1839 ien fan 'e earsten dy't gebrûk makke fan reklame, troch oer syn winkel yn manufaktueren te Amsterdam in ferske meitsje te litten ("*In de [[Winkel van Sinkel]] is alles te koop...*") dat in protte minsken noch altyd kenne. Moderne reklame ûntstie fanôf de 1920-er jierren troch de ynnovative techniken dy't yntrodusearre waarden troch de tabaksyndustry. Yn 2011 waard der wrâldwiid $467 miljard útjûn oan reklame (wêrfan $143 miljard yn 'e Feriene Steaten).


Ofbyld:Cocacola-5cents-1900 edit1.jpg|Reklameposter foar Coca-Cola, 1890
Ofbyld:Pears Soap 1900.jpg|Reklameposter foar sjippe fan Pears, 1900
Ofbyld:Folgers commercial.ogg|In Amerikaansk reklamefilmke foar it kofjemerk Folgers
Ofbyld:Volvo B9TL SBS Transit SBS7357B.jpg|In bus mei reklame
Migraasje

*migraasje (bisten), de migraasje troch bisten
*migraasje (planten), de fersprieding fan planten
*minsklike migraasje, de migraasje fan minsken
*selmigraasje, de aktive fuortbeweging fan (groepen) sellen yn mearsellige bisten
*planetêre migraasje, de baanferoaring fan planeten by de foarming fan in stjerrestelsel
*softwaremigraasje, de oergong nei in nijere ferzje fan software yn ferbân mei it fuortfallen fan ûnderstiping, te beheinde funksjonaliteit, ferdwinende kennis, in ferâldere ynfrastruktuer, ensfh.
Minsklike migraasje

**Minsklike migraasje** is de geografyske ferpleatsing fan minsken fan ien plak nei in oar plak ta mei de bedoeling om har op 'e nije lokaasje tydlik of foargoed nei wenjen te setten. Ornaris ymplisearret it gebrûk fan 'e oantsjutting "migraasje" dat it om ferpleatsings oer langere ôfstannen en tusken ferskillende lannen giet, mar ynterne migraasje binnen ien lân is ek mooglik. Lju dy't migrearje wurde **migranten** of **lânferhuzers** neamd; sokken kinne yndividuën wêze, mar faak giet it om gesinnen of sels hiele famyljegroepen. 

Nomadyske ferpleatsings wurde oer it algemien net oantsjut as migraasje, om't nomaden net de bedoeling hawwe en set har op 'e nije lokaasje nei wenjen. Boppedat binne sokke ferpleatsings faak bûn oan 'e jiertiden, sadat der allegeduerigen hinne en wer reizge wurdt. De measte fan oarsprong nomadyske folken hawwe harren libbenswize yn 'e moderne tiid trouwens opjûn. Likemin wurde oare tydlike ferpleatsings fan minsken, foar doelen as toerisme, beafeart, wurk of it reizgjen sels, as foarmen fan migraasje beskôge.

Migraasje kin sawol frijwillich wêze as ûnfrijwillich. Foarmen fan ûnfrijwillige migraasje binne bgl. etnyske suverings, slavehannel en minskehannel. It migrearjen út in lân wei wurdt **emigraasje** neamd en it migrearjen nei in lân ta hjit **ymmigraasje**. Dêrby giet it dus om deselde beweging, mar sjoen fanút ferskillende perspektiven. Lytse populaasjes dy't har ferpleatse nei in nij gebiet dat noch net troch (harren soarte) minsken bewenne wurdt, wurde gauris kolonisten of pioniers neamd. Lju dy't troch oarloch of ferfolging de wyk nimme moatten hawwe út harren heitelân, wurde flechtlingen neamd.
WinSparkle

Mei **WinSparkle** kinne systeembehearders software-updates útfiere op Windows-kompjûters. It programma is skreaun troch de ûntwikkelder fan it bekende Poedit.

## Oersetting nei it Frysk
De Fryske oersetting is krekt klear, en sit noch by de nijste boarnekoade yn Git 'master'.

## Sjoch ek
* List fan Frysktalige kompjûterprogramma's
Pantomym

**Pantomym** (fan it Grykske παντόμιμος, *pantomimos*: *pan* = "alles" en *mimos* = "imitator" of "akteur"), yn 'e regel koartwei **mym** neamd, is in teäterfoarm dêr't in akteur in sitewaasje of ferhaal by útbyldet troch it gebrûk fan lichemstaal, benammen troch it meitsjen fan gebearten mei de hannen en troch gesichtútdrukkings. Soms wurde ek lûdseffekten brûkt of eftergrûnmuzyk, mar der wurdt beslist net praat. 

Sadwaande is dizze foarm fan teäter net bûn oan taal, mar ynstee dêrfan folslein fisueel en dêrom foar in protte minsken te begripen. Mymspilers sjocht men faak yn sirkussen (dêr't se ek as clown by aktyf binne) en gewoan op 'e dyk as strjitartyst. Mymspilers binne yn 'e regel wer te kennen oan harren wytsmynkte gesicht en harren wite wanten.

De grûnlizzer fan mym wie Livius Androanikus, in Gryksk dichter en artyst út súdlik Itaalje, dy't yn 'e trêde iuw f.Kr. libbe. Krekt foar in foarstelling ferlear dy op in stuit syn stim, wêrnei't er him efter in masker ferskûle en de tekst troch in helper yn 'e kûlissen oplêze liet. Androanikus ûntdiek doe dat er him sa folle frijer bewege en better uterje koe.

Ien fan 'e bekendste tsjintwurdige mymspilers, al wurdt er troch it grutte publyk ornaris net as sadanich sjoen, is de Ingelske komyk Rowan Atkinson, yn syn rol as knoffelige en ûnnoazele Mr. Bean.

## Bekende mymspilers
* Buster Keaton
* Charles Chaplin
* Carlos Martínez
* Deburau
* Étienne Decroux
* Harpo Marx (ien fan de Bruorren Marx)
* Jacques Lecoq
* Jean-Louis Barrault
* Marcel Hoste
* Marcel Marceau
* Oleg Popov
* Rob van Reijn
* Rowan Atkinson
* Samy Molcho
* Will Spoor
American Airlines

**American Airlines**, faak ôfkoarte ta **AA**, is in Amerikaanske loftfeartmaatskippij dy't wat passazjierstallen en floatgrutte oanbelanget de grutste fan 'e wrâld is. Nei United Airlines hat American Airlines boppedat de measte bestimmings. It haadkertier fan it bedriuw stiet yn Fort Worth, Teksas.

## Float
De float fan American Airlines bestiet 26 july 2015 út 965 fleanmasines. Der binne nochris 21 tastellen yn bestelling by fleanmasinebouwers Airbus en Boeing.
Kysia Hekster

**Kysia Hekster** (Leien, 22 novimber 1971) is in Nederlânsk sjoernaliste en ferslachjouster, dy't benammen bekend wurden is as Ruslân-korrespondinte foar it *NOS Sjoernaal*. Tsjintwurdich is se de keningshûsferslachjouster fan 'e NOS.

## Libben en karriêre
Hekster waard yn 1971 berne yn Leien. Hja is in suster fan Olivier Hekster, dy't heechlearaar âlde skiednis is. Hekster trochrûn de middelbere skoalle oan it Stedsk Gymnasium Nimwegen, wêrnei't se fan 1990 oant 1996 maatskippijskiednis studearre oan 'e Erasmus Universiteit te Rotterdam. Yn dy jierren kaam se foar it earst yn 'e bekendheid yn har hoedanichheid fan foarsitter fan it Lanlik Studinte Fakbûn, in funksje dy't se fan 1994 oant 1995 beklaaide.

Nei it beëinigjen fan har stúdzje wurke Hekster fan 1997 oant 1999 foar de IKON-radio, wêrnei't se fan 1999 oant 2005 bûtenlânredakteur en ferslachjouster wie by it *[[Radio 1]] Sjoernaal*. Oanslutend wie se plakferfangend sjef bûtenlân by de nijsredaksje fan 'e NOS, oant se yn 2008 Peter d'Hamecourt opfolge as korrespondinte yn 'e Russyske haadstêd Moskou. Hekster brocht dêr fjouwer jier troch foar't se yn 2012 nei Nederlân weromkearde en oer har Russyske tiid it boek *De Poetin Show* publisearre. Oan 'e ein fan 'e simmer fan 2012 folge se Marieke de Vries op as keningshûsferslachjouster foar de NOS, in funksje dy't se mids 2015 noch altyd útoefenet. 

## Wurk
* 2012 – *De Poetin Show*

## Keppelings om utens
*  Folsleine filmografy fan Kysia Hekster yn 'e ''Internet Movie Database'' (IMDb)
Ropletters

**Ropletters** of in **ropteken** (Ingelsk: *call sign*) is yn 'e radiokommunikaasje in unike oantsjutting foar in radiostasjon. Roptekens wurde meastentiids tawiisd troch oerheidsynstânsjes of ynformiel brûkt troch yndividuen of organisaasjes.

## Loftfeart
Yn 'e loftfeart wurdt ûnderskie makke tusken radiostasjons op 'e grûn en radiostasjons yn 'e loft.

### Roptekens fan grûnstasjons
It ropteken fan in radiostasjon op 'e grûn bestiet út in plak- of stasjonsnamme en in bypassende funksjebeskriuwing.
Air Europa

**Air Europa** (offisjeel: **Air Europa Líneas Aéreas, S.A.U.**) is de tredgrutste loftfeartmaatskippij fan Spanje. It haadkertier fan it bedriuw stiet yn Llucmajor op it eilân Majorka. Sûnt 2010 is Air Europa folslein lid fan 'e loftfeartalliânsje SkyTeam.

Air Europa fiert foaral flechten út tusken Noard- en West-Europa en Spanje, ynklusyf de Kanaryske Eilannen en de Baleären. Der wurde ek langeôfstânsflechten nei benammen Noard- en Súd-Amearika oanbean.

## Float
De float fan Air Europa bestie yn jannewaris 2024 út de folgjende tastellen:
Cygwin

Cygwin is in samling fan helpprogramma's bedoeld om Unix-programma's op de measte ferzjes fan Microsoft Windows te draaien. De oarspronklike ferzje is út 1995.
Air Canada

**Air Canada** is de nasjonale en grutste loftfeartmaatskippij fan Kanada. It bedriuw, dat 1937 oprjochte waard, ferfiert passazjiers en fracht nei 182 bestimmings oer de hiele wrâld. Air Canada makket diel út fan 'e loftfeartalliânsje Star Alliance en hat trije dochterûndernimmings: Air Canada Express, Air Canada Rouge en Air Canada Cargo.
Worcestershire

**Worcestershire** is in greefskip yn de Ingelske regio West Midlands, dat nei alle gedachten oprjochte waard yn 'e iere 10e iuw. It hat 592.057 (2019) ynwenners en it oerflak beslacht 1740,5 km2. De haadstêd  is Worcester.

Graafschap Worcestershire grinzget oan Herefordshire, Shropshire, Staffordshire, West Midlands, Warwickshire en Gloucestershire yn it suden. Yn 1974 waard Worcestershire gearfoege mei Herefordshire ta it nije greefskip Hereford en Worcester, mar dy bestjoersfernijing waard yn 1998 weromdraaid doe't Hereford en Worcester wer opspjalten waard yn 'e beide oarspronklike greefskippen (mei in pear grinsoanpassings dy't eins te ferwaarleazgjen wiene).

## Demografy
Fan de befolking is 16,4 % âlder as 65 jier. De wurkleazens berint 2,6 % fan de beropsbefolking (sifers folkstelling 2001). 97,8% fan de befolking is blank. It ynwennertal gie omheech fan likernôch 512.400 yn 1991 nei 542.107 yn 2001.

### Religy
* Kristen: 78,7%
* Hindû: 0,1%
* Moslim: 1,1%
* Gjin: 12,6%

## Distrikten

## Wichtichste plakken
* Worcester
* Kidderminster
* Bromsgrove
* Redditch
Ynternasjonale Boargerloftfeartorganisaasje

De **Ynternasjonale Boargerloftfeartorganisaasje** (Ingelsk: *International Civil Aviation Organisation* of **ICAO**) is in spesjale organisaasje binnen de Feriene Naasjes dy't har ta doel stelt om de prinsipes en de standerts yn 'e ynternasjonale loftfeart fêst te lizzen en te ferbetterjen.
Skientmewedstryd

In **skientmewedstryd** is in barren wêrby't de dielnimmers fral (mar net útslutend) wediverje om 'e fraach wa fan harren oft it kreast is. Bykommende (mar ûndergeskikte) oandacht wurdt skonken oan persoanlikheid, yntelliginsje, talinten en de antwurden dy't jûn wurde op beskate fragen. De úteinlike winner(esse) wurdt yn 'e measte gefallen oanwiisd troch in faksjuery.

Dielnimmers oan skientmewedstriden binne oer it algemien froulju of famkes; hoewol't der wol deeglik soartgelikense eveneminten foar manlju besteane, wurde dy ornaris oars beneamd (meast as fitness- of bodybuildingwedstriden). Faak wurde skientmewedstriden foar froulju mei in lienwurd út it Ingelsk oantsjut as **missferkiezings**, en wurdt de winneresse "Miss ..." neamd (bgl. Miss Fryslân, Miss Feriene Steaten of Miss Wrâld). Skientmewedstriden foar manlju wurde yn it ferlingde dêrfan inkeld ek wol **misterferkiezings** neamd. Der besteane tsjintwurdich ek skientmewedstriden foar jonge bern, dy't popularisearre binne troch de Amerikaanske realitytillefyzjesearje *Toddlers and Tiaras* ("Pjutten en Tiara's").

De winneresse fan in skientmewedstryd wurdt gauris oantsjut as in **skientmekeninginne**. Sokken wurde almeast kroane mei in tiara en krije in sjerp om hongen mei dêrop de namme fan 'e skientmewedstryd. De ierst bekende skientmewedstryd waard holden yn Ingelân, yn 1839, ûnder it Toernoai fan Eglinton (in neispile Midsiuwsk riddertoernoai), doe't Georgiana Seymour, hartoginne fan Somerset útroppen waard ta de *Queen of Beauty*.
Talintejacht

In **talintejacht** is in evenemint wêrby't troch de organisators besocht wurdt om fia in wedstryd nije talinten op te spoaren. Sokke talinten kinne in grut ferskaat oan dissiplines omfiemje, lykas sport, muzyk, teäter en tillefyzjepresintaasje. Ek in talintejacht sels kin withoefolle foarmen oannimme. Sa binne der bgl. scouts dy't troch nei fuotbalwedstriden te gean, nij fuotbaltalint besykje te ûntdekken. Meastal giet it by in talintejacht lykwols om in organisearre gearkomste wêrby't de dielnimmers om bar harren talint (of it brekme dêroan) yn in beskaat ekspertizefjild toane kinne oan in faksjuery en in publyk.

Sûnt 2000 binne talintejachten in wichtich ûnderdiel fan realitytillefyzje wurden, mei programma's as *Idols*, *The X Factor* en *The Voice of Holland*. Ek foartiid wiene der al talintejachten op 'e tillefyzje te sjen, lykas de *Soundmixshow*. In tradisjonelere foarm fan in talintejacht wurdt foarme troch muzykkonkoersen, wêrby't klassike musisy harren talinten sjen litte kinne.

De winner fan in talintejacht ûntfangt almeast by wize fan priis in oanbod op it mêd fan syn of har dissipline, bgl. in grut optreden of in fermelding yn in faktydskrift.
Cameo

In **cameo** (Fryske útspr.: [ka'me:o], likernôch "ka-mee-joo" of Ingelske útspr.: ['kæmio], likernôch: "kem-mi-joo") is in koart optreden fan in ferneamd persoan yn in film of tillefyzjesearje. Soms giet it hjirby om glimproltsjes, mar meast is it al in pratende rol. Cameo's moatte net betize wurde mei gastrollen yn tillefyzjesearjes; dat binne gruttere rollen dy't mar yn ien ôflevering fan 'e searje foarkomme. De regisseur Alfred Hitchcock stie der om bekend dat er sels faak yn in cameorol yn syn eigen films ferskynde.
Worcester (Ingelân)

**Worcester** is in stêd (*city*) en distrikt yn it  greefskip Worcestershire en hat om de 93.353 ynwenners. It plak leit sa'n 182 kilometer westlik fan Londen.

Worcestor hat ien fan de grutste katedralen fan Grut-Brittanje, de Katedraal fan Worcester. It is in anglikaanske katedraal, boud om 1200 hinne. It Worcester Kolleezje fan de Universiteit fan Oxford hat syn namme te tankjen oan Sir Thomas Cookes, in ealman út Bentley, yn it greefskip Worcestershire.

Fan de befolking is 14,3% âlder as 65 jier. De wurkleazens is 2,8% fan de beropsbefolking (sifers folkstelling 2001). 

## Partnerstêden
* Kleef (Dútslân)

## Berne yn Worcester
* Sheila Scott, piloat, brekker fan fleanrekords
* David Mason (1944), muzikant, sjonger-songwriter, gitarist
* Fay Weldon, skriuwster 
* Thomas Davis, skriuwer fan hymnen, 1804. Foarfaar fan Kate Middleton. 

## Keppelings om utens
*  LocalHistories.org – Koarte skiednis fan Worchester
*  Webside oer de skiednis fan de katedraal fan Worcester
Flashback (betsjuttingsside)

*flashback (technyk), in technyk yn literatuer, films en op 'e tillefyzje, wêrmei't foarfallen út it ferline op 't aljemint brocht of toand wurde
*flashback (psychology), de weromkear fan bylden of gewaarwurdings út it ferline yn 'e geast
*''Flashback'' (tillefyzjeprogramma), in Nederlânsk tillefyzjeprogramma
Flashback

In **flashback** (Ingelsk foar "weromflits") is de namme foar in technyk dy't yn literatuer, films en tillefyzjesearjes in protte tapast wurdt, wêrby't de lêzer of sjogger mei weromnommen wurdt yn it ferline, faak mei as doel om 'e sitewaasje út it fertelhjoed te ferklearjen of om dêr in beskate fisy op te jaan. Yn 'e regel binne flashbacks koart fan aard, sadat de lêzer of sjogger him derfan bewust bliuwt dat it hjirby om in útstapke nei it ferline giet.

Yn films en tillefyzjesearjes wurdt gauris gebrûk makke fan in oare ynkleuring fan 'e bylden om it ferskil tusken in flashback en it hjoed oan te jaan; sa kin in flashback yn in kleurefilm bgl. yn swart-wytbylden draaid wurde, of mei in patinakleuring (brunich). Soms wurdt ek in stadige oergong tusken it hjoed en de flashback skepen wêrby't it byld wazich en dan wer skerp wurdt, wat almeast mank giet mei in weistjerrend en dan wer oplibjend lûd of mei harpmuzyk. Yn literatuer, dêr't fansels net fan 'e boppeneamde audiofisuële techniken gebrûk makke wurde kin, wurde flashbacks ornaris fan 'e haadtekst ûnderskaat troch it ynfoegjen fan in wytregel en/of trochdat de flashback yn skeanskrift ôfprinte is. 

Hoewol't flashbacks feitlik de gronology fan in ferhaal trochbrekke, betsjut dat net dat in ferhaal dêrom as net-gronologysk beneamd wurde kin. Want as de ferhaalsekwinsjes oangeande it fertelhjoed gronologysk oardere binne (dus yn 'e tiid nei inoar sa't se plakfine), wurdt nettsjinsteande it foarkommen fan flashbacks dochs sprutsen fan in gronologysk ferhaal. Allinnich as ek de haadsekwinsjes trochinoarhinne foarkomme is der sprake fan in net-gronologysk ferhaal (bgl. yn 'e syklus *De Tandeloze Tijd*, fan A.F.Th. van der Heijden).

In bysûnder plak nimt yn dit ferbân de ramtfertelling yn, wêrby't in ferhaal in "omlisting" troch in oar ferhaal hat wêryn't weromsjoen wurdt op it haadferhaal. De flashback is dêrby dus gelyk oan it haadferhaal, wylst de ramtfertelling sels as in foarútblik nei de takomst sjoen wurde kinne soe. Soks is bgl. bekend fan 'e film *Braveheart*, wêryn't oan it begjin en de ein in ferteller oan it wurd komt, earst om it ferhaal yn te lieden en oan 'e ein om te fertellen hoe't it fierder gie.
Special effects

***Special effects*** (Ingelsk foar "bysûndere effekten"), soms ôfkoarte ta SFX of SPFX, binne optyske, meganyske, digitale of auditive techniken dy't ynset wurde yn films, tillefyzje, toaniel en fotografy om effekten te skeppen dy't gewoanwei net berikt wurde kinne. Ek wurde *special effects* wol brûkt as sokke effekten wol fia de gewoane wei berikt wurde kinne, mar as dat te djoer of te gefaarlik is. De earste 'film' mei *special effects* waard yn 1857 makke troch de Sweedske filmpionier Oscar Gustave Rejlander, dy't dêrfoar ferskillende stikjes fan tritich negativen kombinearre.

Der binne ferskate soarten *special effects*. Mei optyske (of fisuële, of fotografyske) techniken kinne film- en tillefyzjebylden en foto's sadanich manipulearre wurde dat se sjen litte wat de makker wol dat se sjen litte (wat hiel wat oars wêze kin as dat se oarspronklik wier sjen lieten). In foarbyld is it gebrûk fan in saneamd *[[bluescreen]]*, wêrby't bylden opnommen wurde tsjin in neutrale eftergrûn, dy't neitiid ferfongen wurdt troch in oar (bewegend) byld of troch digitale animaasje.

Fierders binne der meganyske effekten, lykas eksploazjes (pyrotechnyk), reekmasines, ensfh., dy't direkt ûnder it filmjen ynset wurde. Ta einbeslút binne der ek noch lûdseffekten, dat keunstmjittich kreëarre of manipulearre lûden binne (bgl. fan tonger, wapengekletter of fûstslaggen). Dizze lêste kategory *special effects* wurdt net inkeld yn films, op 'e tillefyzje en op it toaniel, mar ek wol op 'e radio brûkt, fral yn harkspullen. Ek wurde se ynset by kompjûter- en fideospultsjes.
Plysje

De **plysje** of **polysje** is yn in rjochtssteat de oerheidstsjinst dy't belêstge is mei de hanthavening fan 'e iepenbiere oarder en feilichheid, it ûndersykjen en bestraffen fan (potinsjeel) strafbere feiten, de opspoaring fan kriminelen, direkte helpferliening en it jaan fan advys oer in ferskaat fan ûnderwerpen, bgl. hoe't men jins hûs it bêste befeiligje kin tsjin ynbraak. Dêrby falt de plysje yn 'e regel ûnder it ministearje fan Binnenlânske Saken.

Yn (Jeropeesk) Nederlân wie de plysje fan 1945 oant 1993 opdield yn twa ferskillende organisaasjes, de gemeenteplysje en de ryksplysje. Fanôf 1993 is der noch mar ien, lanlike organisaasje, dy't oant 2013 opboud wie út 25 regiokorpsen en in Korps Lanlike Plysjetsjinsten (KLPD). Per 1 jannewaris 2013 waard de plysje reorganisearre, sadat der doe ien lanlik plysjekorps ûntstie, mei 10 regionale ienheden, in lanlike Ienheid en twa ûnderstypjende tsjinsten yn 'e foarm fan in plysjetsjinstesintrum en de stêf fan 'e korpslieding. Dêrnjonken hat Karibysk Nederlân it eigen Korps Plysje Karibysk Nederlân.

De plysje stiet by de hanthavening fan 'e iepenbiere oarder en by de útfiering fan 'e helpferlieningstaken ûnder it gesach fan 'e pleatslike boargemaster. As de plysje strafbere feiten ûndersiket en de dieders opspoart, stiet er ûnder it gesach fan 'e ofsier fan justysje (of, yn it gefal fan Karibysk Nederlân, ûnder it gesach fan 'e mienskiplike prokureur-generaal fan Kurasau, Sint-Marten en Karibysk Nederlân). De Keninklike Maresjesee, dy't ressortearret ûnder it ministearje fan Definsje, kin fanwegen syn publyklike plysjetaken ek as in plysjekorps beskôge wurde.

## Sjoch ek
* Rangen by de Nederlânske plysje
Spring break

De ***spring break*** (letterlik: "maitydskoft") is in fakânsje fan ien wike op 'e Amerikaanske universiteiten dy't tradisjoneel om begjin maart hinne falt, mar yn alle gefallen tusken ein febrewaris en begjin april yn. De *spring break* stiet bekend om 'e lûdroftige fakânsjes, mank geand mei dronkenskip, drugsgebrûk en flechtich seksueel kontakt, dy't jonge studinten hâlde yn waarme baaiplakken as Daytona Beach, Miami Beach, South Beach en Panama City Beach, allegear yn Floarida, en fierders yn South Padre Island yn Teksas, Cancún en Acapulco yn Meksiko en ek wol op Jamaika.

Fan 'e ein fan 'e Twadde Wrâldoarloch oant yn 'e jierren tachtich wie Fort Lauderdale, yn súdlik Floarida, noch it populêrste *spring break*-fakânsjeoard, mar de ynwenners dêre krigen úteinlik sa har nocht fan 'e skea dy't troch dronken studinten oanrjochte waard, dat de pleatslike autoriteiten yn 1985 ferskate beheinings ynfierde. Fan gefolgen krige Fort Lauderdale yn 1989 noch mar 20.000 *spring break*-gongers, in ôfname fan 94,3% yn ferliking mei de 350.000 út 1985. Tsjintwurdich binne yn 'e Feriene Steaten Panama City Beach, mei likernôch 300.000 *spring break*-gongers jiers, en Daytona Beach, mei sa'n 200.000, de wichtichste fakânsjebestimmings yn 'e foarjiersfakânsje. Bûten Floarida is it Teksaanske South Padre Island it populêrst, mei 80.000 oant 120.000 besikers.

Ek yn oare lannen komme *spring breaks* foar, û.m. yn Kanada, Sina, Súd-Koreä en Japan. Op 'e Kanadeeske universiteiten wurdt dit ferskynsel *reading week* neamd en falt it tusken ein febrewaris en begjin maart yn. Yn Japan wurdt *spring break* holden fan 'e ein fan it akademyske jier yn mids maart oant op 1 april it nije akademyske jier begjint.
Icelandair

**Icelandair** is de wichtichste loftfeartmaatskippij fan Yslân en is fêstige op lofthaven Reykjavík by Reykjavík. It bedriuw waard 1937 oprjochte as *Flugfélag Akureyrar*. Icelandair ferfierde 2014 mear as 2,6 miljoen passazjiers.
Air Berlin

**Air Berlin** (offisjele namme: **Air Berlin PLC & Co. Luftverkehrs KG**), faak presintearre as **airberlin**, wie de twadgrutste loftfeartmaatskippij fan Dútslân efter Lufthansa. Air Berlin ferfierde passazjiers nei bestimmings yn Jeropa, Aazje, Afrika en Noard-Amearika.

Op 15 augustus 2017 frege it bedriuw fallissemint oan. De lêste passazjiersflecht wie op 27 oktober 2017.

## Float
De float fan Air Berlin bestie yn 2017 út 135 fleanmasines.
Attraksjepark Duinen Zathe

**Attraksjepark Duinen Zathe** (offisjeel, Nederlânsk: *Attractiepark Duinen Zathe*) is in ferdivedaasjepark yn Appelskea, yn 'e uterste súdeasthoeke fan Fryslân.

## Skiednis

Duinen Zathe begûn yn 1958 as in kofje- en teeskinkerij, wêrby't de eigner doedestiden efter en njonken it haadgebou eigenhandich houten boarterstastellen boude om 'e bern fan syn klanten dwaande te hâlden. In stadige modernisearring late der úteinlik ta dat de efterseal yn 'e twadde helte fan 'e sechstiger jierren as dancing brûkt waard. Om 1970 hinne waard de saak oernommen, wêrnei't der in yngeande ferbouwing plakfûn.

De boarterstún waard dêrby ferhuze nei it terrein efter it haadgebou, en der waarden grutte attraksjes ynstallearre, wêrûnder botsauto's, oldtimers en in draaimole. In stikmannich jierren letter waard it terrein noch fierder útwreide, en waarden der û.m. in spûkhûs en in teäterseal tafoege.

Yn 1984 kamen de hjoeddeistige eigners yn it besit fan it ferdivedaasjepark. Under de nije lieding fûn der in fierdere útwreiding plak en krige Duinen Zathe mear bekendheid. De lûdsoerlêst waard úteinlik lykwols in probleem foar it doarp, en om't der op it oarspronklike plak, oan 'e Boerestreek, midden yn Appelskea, ek gjin romte mear oer wie foar fierdere útwreiding, waard besletten it hiele park te ferhúzjen nei in oare lokaasje, oan 'e Noarder Es. Dy ferhuzing krige yn 2002 syn beslach.

## Akkomodaasjes
Duinen Zathe beskikt oer in ferskaat oan tradisjonele attraksjes, wêrûnder botsauto's, in klimkastiel, luchtkjessens, in reuzeglydbaan en in spûkhûs. Dêrnjonken binne der ek ferskillende grutte moderne ynstallaasjes, wêrûnder in achtbaan, in wyldwetterbaan en in saneamde supernova mei twa ûnôfhinklik bewegende earms dy't jin it gefoel jout tusken metershege weagen te surfen. Mar ek beskikt it park noch oer in gewoane boarterstún, mei touters, wippen en in sânbak. Yn it teäter binne geregeldwei optredens.

## Attraksjes
* *ûndersteande list is ûnfolslein*
### Hjoeddeiske attraksjes

### Ferdwûne attraksje

## Keppelings om utens
* Offisjele webside fan Attraksjepark Duinen Zathe
United Airlines

**United Airlines** is in Amerikaanske loftfeartmaatskippij dy't fêstige is yn Chicago. It is de grutste loftfeartmaatskippij fan 'e wrâld nei tal bestimmings dêr't hinne flein wurdt. United Airlines is oprjochtend lid fan Star Alliance, wrâldwiid de grutste loftfeartalliânsje. Deis wurde gemiddeld 45.413 passazjiers ferfierd.

## Float
De float fan United Airlines bestiet 27 july 2015 út 713 fleanmasines. Der binne nochris 17 tastellen yn bestelling by fleanmasinebouwer Boeing.
Lofthaven Eelde

**Lofthaven Eelde** (offisjele beneaming: **Groningen Airport Eelde**) is in fleanfjild foar de boargerloftfeart yn 'e neite fan it Drintske doarp Eelde, sa'n njoggen kilometer besuden de stêd Grins.

Loftfeartmaatskippijen dy't fan en nei Eelde fleane binne Arke, Corendon Airlines, Flybe, Transavia en Wizz Air. 2014 waarden 199.651 passazjiers ferwurke.

## Bedriuwen
Op de lofthaven binne ûnder oare de neifolgjende bedriuwen en fleanskoallen festige: General Enterprises/Cirrus Sales & Service, Skyline Aviation, UMCG Ambulancesoarch, ANWB Medical Air Assistance, KLM Flight Academy, European Flight Training Center BV en de Noord Nederlandse Aeroclub - Eelde (NNAC).
Lofthaven

In **lofthaven** is in grut fleanfjild foar it ôfhanneljen fan sivyl loftferkear mei ferkears- en frachtfleantugen.
Ynternasjonale Lofthaven O'Hare

**Ynternasjonale Lofthaven O'Hare** (IATA: **ORD**, ICAO: **KORD**), iepene yn 1944, is in ynternasjonale lofthaven, sa'n 27 kilometer noardwest fan de stêd Chicago yn 'e Feriene Steaten. Der leit lykwols in lofthaven tichter by de stêd, Chicago Midway, mar O'Hare is fierwei de wichtichste.

O'Hare is sûnt 2014 de drokste lofthaven fan 'e wrâld nei tal starts en lânings, en oant 1998 wie it ek de drokste lofthaven fan 'e wrâld nei tal passazjiers.

De lofthaven hat septimber 2014 streekrjochte ferbinings mei 210 bestimmings yn Noard-Amearika, Súd-Amearika, Aazje en Jeropa. Foar American Airlines en United Airlines is O'Hare in wichtich knooppunt.

## Namme
It fleanfjild is ferneamd nei Edward O'Hare, de earste held fan de Amerikaanske marine yn de Twadde Wrâldoarloch.
CityJet

**CityJet** is in Ierske loftfeartmaatskippij dy't fêstige is yn Dublin. It fiert selsstannich flechten út yn Jeropa, mar ek ûnder de namme Air France. Sûnt maart 2014 is it bedriuw yn hannen fan it Dútske *Intro Aviation*.

## Float
De float fan CityJet bestie op 28 july 2015 út 20 fleanmasines.

De loftfloat fan CityJet bestie op 30 maaie 2021 út:
Cargolux

**Cargolux** (formele benamming: **Cargolux International Airlines, S.A.**) is in Lúksemboarchske frachtloftfeartmaatskippij dy't fêstige is yn 'e neite fan 'e lofthaven Lúksemboarch by Sandweiler. Cargolux is ien fan 'e grutste Jeropeeske loftfeartmaatskippijen dy't allinnich fracht ferfiert.
Delta Air Lines

**Delta Air Lines**, meastentiids ôfkoarte ta **Delta**, is in Amerikaanske loftfeartmaatskippij dy't fêstige is yn Atlanta. Mei mear as 800 fleanmasines fljocht Delta nei 334 bestimmings yn 64 lannen (15 july 2015). Delta is oprjochtend lid fan 'e loftfeartalliânsje SkyTeam. De regionale flechten wurde útfierd troch dochtermaatskippij Delta Connection.

Delta waard 1924 oprjochte ûnder de namme *Huff Daland Dusters* en is de âldste aktive loftfeartmaatskippij yn 'e Feriene Steaten.

## Float
De float fan Delta Air Lines bestiet 28 july 2015 út 806 fleanmasines.

* 13 Boeing 717's wurde oernommen fan AirTran.** 3 Boeing 757's wurde oernommen fan Shanghai Airlines.
Hunspell

**Hunspell** is in staveringshifker dy't oarspronklik foar it Hongaarsk skreaun is. It is in trochûntwikkeling fan de Myspell-staveringshifker, en hat Myspell úteinlik ferfongen. De wurdlisten dy't dit systeem brûkt, ek wol wurdboeken neamd, wurde faak noch oantsjut mei 'Myspell', mar wurkje ek yn Hunspell. Bekende programma's dy't it Hunspell-systeem tapasse, binne b.g. Firefox en LibreOffice.

Hunspell as programma hoecht gewoanlik net los ynstallearre te wurden, om't dat automatysk dien wurdt troch it haadprogramma. De wurdlisten moatte wol sels tafoege wurde, en binne fia oare kanalen op it ynternet te krijen.

## Fryske wurdlisten
Hunspell kin foar Fryske tekst brûkt wurde, wannear't de Fryske wurdlisten tafoege binne. Op dit stuit binne fjouwer ferskillende útjeften beskikber:
* Foar OpenOffice is der sûnt febrewaris 2007 in Fryske ferzje ûnder de GPL-lisinsje, mar dizze wurdlist is net sa grut, en is al jierren net mear bywurke. Dizze hat wol in wurkjend Frysk affix-triem.
* It Frysk Mozilla-team hat folle gruttere wurdlisten wêr koarter lyn oan wurke is. Dizze wurde ferspraat ûnder de LGPL-lisinsje. Dizze útjefte befettet de nije stavering noch net.
* Der wie koart in ekstinsje foar OpenOffice/LibreOffice/NeoOffice mei de staveringswiziging fan 2015. De wurdlisten wiene in trochûntwikkeling fan 'e Mozilla-ferzje, ûnder de namme 'Western Frisian spelling dictionaries'.
* De Fryske Akademy hat yn 2016 in staveringshifker ûtbrocht foar LibreOffice en OpenOffice ûnder de GPL 3-lisinsje. Dy hat in wurkjend Frysk affix-triem, en de nije stavering fan 2015.

De wurdlisten fan OpenOffice of Mozilla kinne ek yn oare programma's dy't it Hunspell-systeem brûke tafoege wurde. Om wurdlisten hânmjittich op systeem-, brûkers- of programmanivo ta te foegjen, moat ien triempear mei de .aff- en .dic-ekstinsje nei de dêrfoar bestimde map ferpleatst wurde. Dizze twa triemmen kinne b.g. út de Firefox-tafoeging 'Frysk Wurdboek' wei helle wurde (triem hat de .xpi-ekstinsje, mar is in ZIP-triem). Of út de OpenOffice-ekstinsje 'Frisian Spellcheck' (triem hat de .oxt-ekstinsje, mar is ek in ZIP-triem). It lêste jildt ek foar de LibreOffice-ekstinsje, dy't ek in ôfbrekkingswurdlist ('hyphenator') befettet. De standertlokaasje foar wurdlisten op POSIX-systemen (OS X, Linux, BSD ensfh.) is /usr/share/{my,hun}spell{,/dicts}.

## Sjoch ek
* Fryske tekst

## Keppelings om utens
* Frysk Wurdboek fan Mozilla Firefox/Thunderbird
* Staveringshifker Frysk fan LibreOffice (nij)
* Staveringshifker Frysk fan OpenOffice (ferâldere)
* Western Frisian spelling dictionaries (Git-repo) (stoppe)
Loftfeartalliânsje

In **loftfeartalliânsje** is in gearwurkingsbûn fan meardere loftfeartmaatskippijen, dy't dêrby wol selsstannich bliuwe. De measte grutte loftfeartmaatskippijen dy't passazjiers ferfiere binne lid fan ien fan de trije wichtichste alliânsjes: Star Alliance, Oneworld en SkyTeam. Sokke alliânsjes moatte it reizgjen foar ynternasjonale passazjiers ienfâldiger meitsje. Ek ûnder frachtloftfeartmaatskippijen binne alliânsjes ûntstien, lykas WOW en SkyTeam Cargo.

## Keppelings om utens
*Oneworld: www.oneworld.com
*SkyTeam: www.skyteam.com
*Star Alliance: www.staralliance.com
Turkish Airlines

**Turkish Airlines** (Turksk: *Türk Hava Yolları*) is de nasjonale loftfeartmaatskippij fan Turkije. It bedriuw makket sûnt 1 april 2008 diel út fan 'e loftfeartalliânsje Star Alliance en hat de lofthaven Istanbûl Atatürk as thúshaven.